'Kamma-advokaat' vra borgtog nadat hy verhoor ontduik | Netwerk24
'Kamma-advokaat' vra borgtog nadat hy verhoor ontduik
Deur Alzane Narrain 09 Julie 2019 19:52
'n "Advokaat" van Bloemfontein wat sedert 2016 sy bedrogverhoor ontduik het op aanklagte dat hy glo sy regskwalifikasies vervals het, het 'n siekbrief wat kan verduidelik hoekom hy "verdwyn" het.
Ntate Manoel Mabesa (48) het Dinsdag voor streeklanddros Collin Nekosie in die streekshof in Bloemfontein in sy formele aansoek om borgtog getuig dat hy nooit "spoorloos verdwyn" het nie.
Ntate Manoel Mabesa (links) gesels Dinsdag met sy prokureur, Frank Botha. Foto: Alzane Narrain
Die staat beweer Mabesa is in 2012 met 'n vermoedelik vervalste graadsertifikaat in die hooggeregshof in Bloemfontein as advokaat toegelaat en het verskeie mense in die landdroshof in Bloemfontein verteenwoordig.
Mabesa sê hy kon sedert Oktober 2016 nie in sy verhoor op aanklagte van bedrog, vervalsing en regsverydeling teregstaan nie omdat hy die dag wat sy verhoor sou begin, siek geword het.
'n Lasbrief vir sy inhegtenisneming is toe uitgereik. Daarna kon hy nie die landdros of die ondersoekbeampte in sy verhoor opspoor om sy nuwe verhoordatum vas te stel nie.
Hy sê hy was telkens by die hof en by die ondersoekbeampte se kantore en kon niemand in die hande kry nie.
Hy sê hy was heeltyd nog by sy huis in Botshabelo.
Kapt. Thabang Mokoena van die Valke, wat Mabesa se vrylating op borgtog teenstaan, sê hy en sy span het die afgelope byna drie jaar hul bes gedoen om hom aan te keer. Sy familie en vriende het ook nie hul samewerking gegee nie.
"Al hoe ons hom kon opspoor, is toe hy vanjaar vir 'n ander misdryf in Thaba Nchu in hegtenis geneem is."
Mokoena sê toe Mabesa in Mei in die landdroshof in Bloemfontein op 'n aanklag van motordiefstal op borgtog van R1 000 vrygelaat is, het hy hom buite die hof weer in hegtenis geneem.
Mokoena sê as borgtog toegestaan word gaan Mabesa weer vlug. "Dit is asof hy gehoop het die saak sou verdwyn of dat van die staatsgetuies op die ou einde sou doodgaan."